Document ID: 32007D0567

KOMMISSIONENS BESLUTNING
af 7. august 2007
om EF-tilskud til medlemsstaternes udgifter til gennemførelse af overvågnings- og kontrolordningerne under den fælles fiskeripolitik for 2007
(meddelt under nummer K(2007) 3747)
(2007/567/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (1), særlig artikel 21, og
ud fra følgende betragtninger:
(1)
Medlemsstaterne har sendt Kommissionen deres fiskerikontrolprogrammer for 2007 sammen med ansøgninger om EF-tilskud til udgifterne til gennemførelse af projekterne i disse programmer.
(2)
Der kan ansøges om EF-tilskud til de foranstaltninger, der er nævnt i artikel 8, litra a), i forordning (EF) nr. 861/2006.
(3)
Ansøgninger om EF-tilskud skal være i overensstemmelse med Kommissionens forordning (EF) nr. 391/2007 af 11. april 2007 om gennemførelsesbestemmelser til forordning (EF) nr. 861/2006 for så vidt angår medlemsstaternes udgifter til gennemførelsen af overvågnings- og kontrolordningerne under den fælles fiskeripolitik (2).
(4)
Der bør fastsættes maksimumsbeløb og satser for EF-tilskuddet i overensstemmelse med artikel 15 i forordning (EF) nr. 861/2006 samt betingelser for ydelse af dette tilskud.
(5)
Automatiske lokaliseringsanordninger skal for at være EF-støtteberettigede opfylde kravene i forordning (EF) nr. 2244/2003 af 18. december 2003 om gennemførelsesbestemmelser vedrørende satellitbaserede fartøjsovervågningssystemer (3).
(6)
Tilskuddet til medlemsstaterne til udgifter til anskaffelse og modernisering af skibe og luftfartøjer bør beregnes på grundlag af forholdet mellem sådanne skibes og luftfartøjers inspektionsaktivitet og disses samlede årlige aktivitet som oplyst af medlemsstaterne.
(7)
Projekterne anført i fiskerikontrolprogrammet skal gennemføres efter tidsplanen i samme program, jf. artikel 8 i forordning (EF) nr. 391/2007.
(8)
Anmodninger om godtgørelse af udgifter til sådanne projekter sendes til Kommissionen, jf. artikel 11 i Kommissionens forordning (EF) nr. 391/2007.
(9)
Foranstaltningerne i denne beslutning er i overensstemmelse med udtalelse fra Komitéen for Fiskeri og Akvakultur -
VEDTAGET FØLGENDE BESLUTNING:
Artikel 1
Emne
Ved denne beslutning fastsættes det, at der for 2007 kan ydes EF-tilskud til medlemsstaternes udgifter i 2007 til gennemførelse af overvågnings- og kontrolordningerne under den fælles fiskeripolitik, jf. artikel 8, litra a), i forordning (EF) nr. 861/2006. I beslutningen fastsættes også størrelsen af EF-tilskuddet til hver medlemsstat, EF-tilskudssatsen og betingelserne for ydelse af sådant tilskud.
Artikel 2
Ny teknologi og it-net
Til anskaffelse og installation af samt teknisk bistand til computerteknologi og etablering af it-net, så dataudvekslingen i forbindelse med overvågning og kontrol af fiskeri bliver effektiv og sikker, ydes der et tilskud på 50 % af de støtteberettigede udgifter inden for de grænser, der er fastsat i bilag I.
Artikel 3
Automatiske fartøjslokaliseringsanordninger
1. Til anskaffelse og installation om bord på fiskerfartøjer af automatiske lokaliseringsanordninger, der gør det muligt for fartøjsovervågningscentre at fjernovervåge fiskeriet ved hjælp af et fartøjsovervågningssystem (FOS), ydes der et tilskud på højst 4 500 EUR pr. fartøj inden for de grænser, der er fastsat i bilag II.
2. Inden for maksimumsbeløbet på 4 500 EUR, der er fastsat i stk. 1, ydes der for de første 1 500 EUR af de støtteberettigede udgifter et tilskud på 100 %.
3. EF-tilskuddet til de støtteberettigede udgifter mellem 1 500 EUR og 4 500 EUR pr. fartøj kan højst udgøre 50 % af sådanne udgifter.
4. Automatiske lokaliseringsanordninger skal for at være støtteberettigede opfylde kravene i forordning (EF) nr. 2244/2003.
Artikel 4
Pilotprojekter
Til pilotprojekter vedrørende ny kontrolteknologi ydes der et tilskud på 50 % af de støtteberettigede udgifter inden for de grænser, der er fastsat i bilag III.
Artikel 5
Uddannelse
Til uddannelses- og udvekslingsprogrammer for offentligt ansatte med ansvar for overvågnings- og kontrolopgaver på fiskeriområdet ydes der et tilskud på 50 % af de støtteberettigede udgifter inden for de grænser, der er fastsat i bilag IV.
Artikel 6
Vurdering af udgifter
Til indførelse af et system til vurdering af udgifterne til kontrol af den fælles fiskeripolitik ydes der et tilskud på 50 % af de støtteberettigede udgifter inden for de grænser, der er fastsat i bilag V.
Artikel 7
Seminarer og medieværktøjer
Til initiativer som fx seminarer og medieværktøjer, der skal gøre fiskere og andre aktører, såsom inspektører, offentlige anklagere og dommere, samt den brede offentlighed mere bevidste om nødvendigheden af at bekæmpe uansvarligt og ulovligt fiskeri og om gennemførelsen af den fælles fiskeripolitiks regler, ydes der et tilskud på 75 % af de støtteberettigede udgifter inden for de grænser, der er fastsat i bilag VI.
Artikel 8
Skibe og luftfartøjer til fiskerikontrol
Til anskaffelse og modernisering af skibe og luftfartøjer, som de kompetente myndigheder i medlemsstaterne anvender til kontrol og overvågning af fiskeri, ydes der et tilskud på højst 50 % af medlemsstaternes støtteberettigede udgifter inden for de grænser, der er fastsat i bilag VII.
Artikel 9
Adressater
Denne beslutning er rettet til medlemsstaterne.
Udfærdiget i Bruxelles, den 7. august 2007.

Labels: 18
15
6